สัปดาห์หน้าเงินบาทกรอบ 30.55/85
นักค้าเงินประเมินค่าเงินบาทสัปดาห์หน้า เคลื่อนไหวในกรอบ 30.55-30.85 บาทต่อเหรียญสหรัฐ
17 พ.ย. 2555

นักค้าเงินประเมินค่าเงินบาทสัปดาห์หน้า เคลื่อนไหวในกรอบ 30.55-30.85 บาทต่อเหรียญสหรัฐ
ในสัปดาห์นี้ เงินบาทอ่อนค่าลงทดสอบระดับ 30.75 บาทต่อเหรียญสหรัฐ โดยการอ่อนค่าของเงินบาทในระหว่างสัปดาห์สอดคล้องกับแรงขายสุทธิหุ้นไทยของนักลงทุนต่างชาติและการอ่อนค่าของเงินเอเชียตามทิศทางเงินเยนในช่วงปลายสัปดาห์ นอกจากนี้ เงินบาทยังมีปัจจัยกดดันจากความต้องการเงินดอลลาร์ฯ ในช่วงที่ทิศทางราคาทองคำในตลาดโลกปรับลดลงท่ามกลางความกังวลต่อแนวโน้มเศรษฐกิจโลกในระยะข้างหน้าที่อาจต้องเผชิญความเสี่ยงจากวิกฤตหนี้ยูโรโซน และหน้าผาการคลังของสหรัฐฯ (Fiscal Cliff) อีกด้วย โดยในวันศุกร์ (16 พ.ย.) เงินบาทอยู่ที่ 30.75 บาทต่อดอลลาร์ฯ เทียบกับ 30.62 บาทต่อดอลลาร์ฯ ในวันศุกร์ก่อนหน้า (9 พ.ย.)




สำหรับแนวโน้มสัปดาห์ถัดไป (19-23 พ.ย.) เงินบาทอาจเคลื่อนไหวในกรอบ 30.55-30.85 บาทต่อดอลลาร์ฯ โดยคงต้องติดตามการประชุมรัฐมนตรีคลังยูโรโซน ซึ่งอาจมีการหารือแผนการขอเบิกเงินช่วยเหลือของกรีซ ผลการประชุมนโยบายการเงินของธนาคารกลางญี่ปุ่นในช่วงต้นสัปดาห์ และสัญญาณการประนีประนอมระหว่างสภาคองเกรสและทำเนียบขาวของสหรัฐฯ เพื่อแก้ปัญหา Fiscal Cliff
ขณะที่ ข้อมูลเศรษฐกิจสหรัฐฯ ที่สำคัญ ได้แก่ ดัชนีตลาดที่อยู่อาศัย ดัชนีความเชื่อมั่นผู้บริโภคเดือนพ.ย. ดัชนีชี้นำเศรษฐกิจ ยอดขายบ้านมือสอง ข้อมูลการเริ่มสร้างบ้านและการอนุญาตก่อสร้างเดือนต.ค. และจำนวนผู้ขอรับสวัสดิการว่างงานรายสัปดาห์ อย่างไรก็ดี ตลาดการเงินในสหรัฐฯ จะปิดทำการในวันพฤหัสบดี เนื่องในวันขอบคุณพระเจ้า